MT Il-Ġurnal Uffiċjali tal-Unjoni Ewropea C 286/13

PARIR TAL-BORD EWROPEW DWAR IR-RISKJU SISTEMIKU

tal-31 ta’ Lulju 2012

ippreżentat lill-Awtorità Ewropea tat-Titoli u s-Swieq skont l-Artikolu 46(3) tar-Regolament (UE) Nru 648/2012 tal-Parlament Ewropew u tal-Kunsill dwar derivati OTC, kontropartijiet ċentrali u repożitorji tad-data dwar it-tranżazzjonijiet fir-rigward tal-eliġibbiltà tal-kollateral għal CCPs

(BERS/2012/3)

2012/C 286/10

1. Sfond legali

1.1. L-Artikolu 46(3) tar-Regolament (UE) Nru 648/2012 tal-Parlament Ewropew u tal-Kunsill tal-4 ta’ Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet (1) jistipula li l-Awtorità Ewropea tat-Titoli u s-Swieq (AETS) għandha tikkonsulta mal-Bord Ewropew dwar ir-Riskju Sistemiku (BERS) u ma’ awtoritajiet rilevanti oħra dwar l-iżvilupp ta’ abbozz ta’ standards tekniċi regolatorji fir-rigward tal-kollateral eliġibbli għall-kontropartijiet ċentrali (CCPs — central counterparties). B’mod partikolari, il-konsultazzjoni għandha x’taqsam mat-tliet punti li ġejjin: (a) it-tip ta’ kollateral eliġibbli li jista’ jitqies bħala likwidu ħafna; (b) it-tnaqqis impost (haircuts) li għandu jiġi applikat għall-valuri tal-assi; u (c) il-kundizzjonijiet li skonthom garanziji tal-banek kummerċjali jistgħu jiġu aċċettati bħala kollateral mis-CCPs.

1.2. Fis-26 ta’ Ġunju 2012 il-BERS irċieva talba mingħand l-AETS għal parir dwar il-punti msemmija aktar ’il fuq, b’referenza għad-dokument ta’ konsultazzjoni tal-AETS ippubblikat fil-25 ta’ Ġunju 2012 (2).

1.3. Bi qbil mal-Artikoli 3(2)(b) u (g) u 4(2) tar-Regolament (UE) Nru 1092/2010 tal-Parlament Ewropew u tal-Kunsill tal-24 ta’ Novembru 2010 dwar is-sorveljanza makroprudenzjali tal-Unjoni Ewropea tas-sistema finanzjarja u li jistabblixxi Bord Ewropew dwar ir-Riskju Sistemiku (3), il-Bord Ġenerali tal-BERS adotta dan il-Parir, li qiegħed jiġi ppubblikat skont l-Artikolu 30 tad-Deċiżjoni ESRB/2011/1 tal-Bord Ewropew dwar ir-Riskju Sistemiku tal-20 ta’ Jannar 2011 li tadotta r-Regoli ta’ Proċedura tal-Bord Ewropew dwar ir-Riskju Sistemiku (4).

1.4. Il-mandat tal-BERS, kif definit fl-Artikolu 3(1) tar-Regolament (UE) Nru 1092/2010 jinkludi s-sorveljanza tas-sistema finanzjarja kif definita fl-Artikolu 2(b) (5) tar-Regolament (UE) Nru 1092/2010; din tinkludi l-infrastrutturi tas-sistema finanzjarja bħas-CCPs u l-irwol tagħhom fi ħdan is-sistema finanzjarja.

2. Sfond ekonomiku

2.1. Is-CCPs huma l-qofol tas-sistema finanzjarja u dan l-irwol ser jikber bl-implimentazzjoni tal-inizjattiva tal-G20 ta' Pittsburgh tal-2009 biex id-derivati over-the-counter (OTC) standardizzati kollha jiġu kklerjati ċentralment. Meta jsir l-abbozz tal-leġiżlazzjoni għandhom jiġu kkunsidrati l-preokkupazzjonijiet makroprudenzjali dwar il-proċikliċità. Il-BERS iqis li l-kwistjoni tal-proċikliċità m’għandhiex tkun limitata għall-impatt immedjat fuq is-saħħa tas-CCPs infushom, u li għandha tintrabat ukoll mal-influwenza tal-imġiba tas-CCPs fuq is-sistema finanzjarja f'livell aktar wiesa’.

2.2. Il-BERS qiegħed jistieden lill-awtoritajiet makroprudenzjali biex fl-ewwel rieżami li hemm skedat għall-EMIR (ir-Regolament dwar l-Infrastruttura tas-Suq Ewropew) iqisu l-aspett kruċjali tal-użu potenzjali tat-tnaqqis impost (haircuts) u l-marġini applikati għall-kollateral bħala għodod makroprudenzjali.

2.3. Il-BERS jirrikonoxxi li, waqt li għandu jsir kull sforz biex il-proċikliċità tiġi limitata, dan m’għandu qatt isir b’detriment għas-saħħa tas-CCPs.

3. It-tip ta’ kollateral li jista’ jitqies bħala likwidu ħafna

3.1. Kull referenza għall-pajjiż fejn ikun stabbilit l-emittent għandha titneħħa mir-rekwiżit ta’ riskju ta’ kreditu baxx billi dan ir-riskju normalment ikun diġa kkunsidrat fil-valutazzjoni tar-riskju ta’ kreditu tal-emittent.

3.2. CCPs għandhom ikollhom grad għoli ta’ ċertezza li t-trasferibbiltà u l-valur tal-kollateral: — ma jkunux imxekkla minn drittijiet ta’ konkorrenza favur partijiet terzi, — ikunu żgurati permezz tat-tneħħija tal-pussess mingħand id-donatur tal-kollateral, — ma jkunux suġġetti għall-karatterizzazzjoni mill-ġdid mil-liġijiet dwar it-titoli u l-kollateral fil-każ li ssir klejm mid-donatur tal-kollateral jew minn parti terza, u — ma jkunux annullabbli bil-leġiżlazzjoni nazzjonali jew ta’ pajjiż terz dwar l-insolvenza waqt proċedimenti ta’ insolvenza kontra membru tal-ikklerjar jew kontra xi donatur ieħor tal-kollateral.

3.3. Is-CCPs għandhom ikollhom salvagwardji legali u operattivi xierqa biex jiżguraw li l-kollateral transkonfinali jkun jista’ jintuża f’ħinu u f’waqtu.

3.4. L-aċċettazzjoni ta’ kollateral maħruġ minn membri tal-ikklerjar għandu jkun suġġett għall-miżuri prudenzjali li ġejjin: — l-użu ta’ strumenti finanzjarji maħruġa minn membru tal-ikklerjar u mqiegħda bħala kollateral minn membru ieħor tal-ikklerjar għandu jew ikun limitat jew ikun suġġett għal tnaqqis impost (haircuts) li jkun ogħla minn dak applikat meta dawn ma jkunux maħruġa minn membru tal-ikklerjar; it-tieni għażla għandha tiġi vvalutata bir-reqqa minn awtoritajiet kompetenti minħabba, l-implikazzjonijiet proċikliċi li jista’ jkollha. — CCPs għandhom jaċċettaw biss titoli li jkunu kwotati fil-Borża u li jiġu negozjati pubblikament. — il-leġiżlazzjoni għandha tistipula b’mod espliċitu kif għandhom jitkejlu r-rabtiet fil-kuntest tat-transkollateralizzazzjoni tal-membri tal-ikklerjar. Il-leġiżlazzjoni għandha tikkjarifika kif CCP trid turi l-kapaċità tagħha fil-ġestjoni tar-riskji marbuta mal-munita.

3.5. Għandhom jiġu stabbiliti limiti ta’ konċentrazzjoni skont il-pool tal-kollateral, billi aktar ma tkun diffiċli l-kisba tad-diversifikazzjoni, aktar tkun limitata l-firxa ta’ kollateral eliġibbli.

3.6. Biex jiġu żgurati ċ-ċertezza legali u l-prevedibbiltà tas-suq, il-kapaċità ta’ CCP li terġa’ tuża l-kollateral jew li taċċetta kollateral ipotekat mill-ġdid għandha tiġi ċċarata mil-leġiżlazzjoni minħabba l-implikazzjonijiet makroprudenzjali kbar li din iġġib magħha.

3.7. Ir-rekwiżiti ta’ trasparenza għandhom japplikaw għall-eliġibbiltà u għall-użu ta’ kollateral minn CCPs biex l-awtoritajiet ta’ sorveljanza jkunu jistgħu jimmonitorjaw l-imġiba tas-suq u d-distribuzzjoni tar-riskju tal-kollateral imwiegħed.

3.8. Il-leġiżlazzjoni dwar l-eliġibbiltà tal-kollateral għandha tkun suġġetta għal implimentazzjoni prudenti u rieżami frekwenti biex ir-riskju sistemiku jiġi kkunsidrat bir-reqqa.

4. It-tnaqqis impost (haircuts) li għandu jiġi applikat għall-kollateral

4.1. It-tnaqqis impost għandu jiġi stabbilit b’mod prudenti u jiġi definit b’mod konservattiv, biex jitħarsu s-CCPs u jiġu limitati l-effetti proċikliċi.

4.2. Mill-aspett ta’ stabbiltà finanzjarja, ix-xewqa hi li jiġi limitat iċ-ċaqliq proċikliku fil-kriterji ta’ aċċettazzjoni u fit-tnaqqis impost għall-kollateral tas-CCPs. Il-prattika tat-tnaqqis impost għandha titfassal b’mod li timminimizza żidiet f'daqqa u qawwija fi żminijiet ta’ tensjoni fis-swieq.

4.3. Jinħtieġu proċeduri trasparenti u prevedibbli għall-aġġustament tat-tnaqqis impost bi tweġiba għat-tibdil fil-kundizzjonijiet tas-swieq.

4.4. Fid-dawl tal-Prinċipji tal-Bord ta’ Stabbiltà Finanzjarja (FSB — Financial Stability Board) li ġew approvati mis-Samit tal-G20 tal-Belt tal-Messiku fl-2012, għandha tiġi evitata dipendenza mekkanistika fuq il-valutazzjonijiet tal-aġenziji ta’ klassifikazzjoni tal-kreditu (CRA) (6).

4.5. Is-CCPs għandhom jintalbu juru lill-awtorità kompetenti li mhumiex joqogħdu fuq valutazzjoni mekkanika biex jaġġustaw it-tnaqqis impost għal-limitazzjoni tal-effetti proċikliċi. Il-leġiżlazzjoni għandha tkun konsistenti mal-Prinċipji tal-FSB biex titnaqqas id-dipendenza fuq il-valutazzjonijiet tal-aġenziji ta’ CRA.

5. Il-kundizzjonijiet biex il-garanziji tal-banek kummerċjali jiġu aċċettati bħala kollateral

5.1. Il-leġiżlazzjoni għandha tiddefinixxi parti affidabbli għaż-żamma ta’ kollateral li jsostni l-garanziji tal-banek kummerċjali.

5.2. Il-garanziji tal-banek kummerċjali għandhom ikunu suġġetti għal użu limitat u għal proporzjon ta’ konċentrazzjoni aktar baxx minn dak applikabbli għal kollateral eliġibbli ieħor.

Magħmul fi Frankfurt am Main, il-31 ta’ Lulju 2012 Il-President tal-BERS Mario DRAGHI

(1) ĠU L 201, 27.7.2012, p. 39.

(2) Id-dokument ta’ konsultazzjoni tal-AETS “Draft technical standards for the Regulation on OTC derivatives, CCPs and trade repositories”, ippubblikat bl-Ingliż fil-websajt tal-AETS: http://www.esma.europa.eu

(3) ĠU L 331, 15.12.2010, p. 1.

(4) ĠU C 58, 24.2.2011, p. 4.

(5) L-Artikolu 2(b) jgħid li “sistema finanzjarja” tfisser l-istituzzjonijiet, is-swieq u l-prodotti finanzjarji u l-infrastrutturi tas-suq kollha.

(6) FSB, “Principles for reducing reliance on CRA ratings”, 27 ta’ Ottubru 2010, b’mod partikolari l-Prinċipju III.4; dan id-dokument jinsab bl-Ingliż fil-websajt tal-FSB: http://www.financialstabilityboard.org